**ZAVISNO SLOŽENE REČENICE**

Zavisno složene rečenice se sastoje od glavne i zavisne surečenice.

Zavisna surečenica počinje vezničkom riječi koja ih odvaja.

Vezničku riječ ćemo zaokružiti, a između dviju surečenica staviti okomitu crtu.

Oznaka za glavnu surečenicu je /G/, a za zavisnu surečenicu je /Z/.

Zavisno složene rečenice se prema glavnoj surečenici odnose kao služba riječi u rečenici. Svaka se zavisno složena rečenica može preoblikovati u jednostavnu proširenu rečenicu. (A taj proširak će biti načinjen od zavisne surečenice.)

Postoje tri načina rasporeda zavisne surečenice u odnosu na glavnu:

1. Uobičajen raspored (glavna pa zavisna)

G Z

On je da boljega nema.

2. Inverzija (zavisna pa glavna) – u tom se slučaju među njima uvijek piše zarez

Z G

Tko je radoznao, sve dozna prije drugih.

3. Umetnuta zavisna surečenica u glavnu – u tom se slučaju zavisna rečenica uvijek odvaja zarezima

G Z G

Sara, koja je učenica, ima peticu iz hrvatskoga.

Slijede primjeri za zavisno složene rečenice.

**Predikatna**

P

Zavisna se surečenica prema glavnoj odnosi kao imenski dio predikata.

Trik za nepogrešivo prepoznavanje predikatne rečenice je da glavna rečenica uvijek završava pomoćnim glagolom.

On je dobar.

G Z

On je da boljega nema.

**Subjektna**

S

Radoznalac sve dozna prije drugih.

Zavisna se surečenica prema glavnoj odnosi kao subjekt.

Trik za nepogrešivo prepoznavanje subjektne rečenice je postavljanje pitanja za subjekt, odnosno za nominativ (Tko? ili Što?) nakon glavne surečenice.

(Tko ili što sve dozna prije drugih?)

Z G

Tko je radoznao, sve dozna prije drugih.

**Objektna**

O

Zavisna se surečenica prema glavnoj odnosi kao objekt.

Trik za nepogrešivo prepoznavanje objektne rečenice je postavljanje pitanja za akuzativ (Koga? ili Što?) nakon glavne surečenice.

(Osjetio sam koga ili što?)

Osjetio sam bijes.

G Z

Osjetio sam da je bijesan.

**Atributna**

PAT

Zavisna se surečenica prema glavnoj odnosi kao atribut.

Trik za nepogrešivo prepoznavanje atributne rečenice je postavljanje pitanja za pridjev nakon glavne surečenice.

(Kakve kolače volim?)

Volim čokoladne kolače.

G Z

Volim kolače koji su napravljeni od čokolade.

**Apozicijska (za dodatnu iz Hrvatskog)**

AP S

Zavisna se surečenica prema glavnoj odnosi kao apozicija.

Apozicijska zavisno složena rečenica je rijetka i često se nalazi kao umetnuta rečenica unutar glavne i onda dodatno pojašnjava imenicu te se s njom slaže u padežu. U ovom primjeru je to nominativ jer se radi o subjektu koji dopunjuje.

(Tko ili što je Sara?)

Učenica Sara ima peticu iz hrvatskoga.

G Z G

Sara, koja je učenica, ima peticu iz hrvatskoga.

**PRILOŽNE REČENICE**

Ove se zavisno složene rečenice prema glavnim rečenicama odnose kao priložne oznake prema predikatu te odgovaraju na pitanja koja se vežu uz pojedine priložne oznake.

To su:

- mjesna rečenica

(Gdje?, Kamo?, Kuda?)

- vremenska rečenica (Kada?)

- načinska rečenica (Kako?)

- usporedbena rečenica (Kako?)

**Mjesna**

POM

Zavisna se surečenica prema glavnoj odnosi kao priložna oznaka mjesta prema predikatu.

Trik za nepogrešivo prepoznavanje mjesne rečenice je postavljanje pitanja za priložnu oznaku mjesta nakon glavne surečenice.

(Kamo sam stigao?)

Stigao sam u Zagreb.

G Z

Stigao sam kamo sam krenuo.

**Vremenska**

POV

Zavisna se surečenica prema glavnoj odnosi kao priložna oznaka vremena prema predikatu.

Trik za nepogrešivo prepoznavanje vremenske rečenice je postavljanje pitanja za priložnu oznaku vremena nakon glavne surečenice.

(Kada sam stigao?)

Stigao sam ujutro.

G Z

Stigao sam kad smo se dogovorili.

**Načinska**

PON

Zavisna se surečenica prema glavnoj odnosi kao priložna oznaka načina prema predikatu.

Trik za nepogrešivo prepoznavanje načinske rečenice je postavljanje pitanja za priložnu oznaku načina nakon glavne surečenice.

(Kako Vito vozi bicikl?)

Vito dobro vozi bicikl.

G Z

Vito vozi bicikl kako ga je tata naučio.

**Usporedbena (za dodatnu iz Hrvatskog)**

PON

Zavisna se surečenica prema glavnoj odnosi kao priložna oznaka načina prema predikatu.

Trik za nepogrešivo prepoznavanje usporedbene rečenice je postavljanje pitanja za priložnu oznaku načina nakon glavne surečenice te veznički skup „kao da“.

(Kako je popravio bicikl?)

Popravio je bicikl kao pravi majstor.

G Z

Popravio je bicikl kao da ga je popravio pravi majstor.